გაქცევა შოუშენკიდან
გაქცევა შოუშენკიდან (ინგლ. The Shawshank Redemption) — 1994 წლის ამერიკული ფილმი, რომლის რეჟისორი და სცენარისტია ფრენკ დარაბონტი, პროდიუსერია ნიკი მარვინი, ხოლო მუსიკა ეკუთვნის ტომას ნიუმენს. მონაწილეობენ ტიმ რობინსი, მორგან ფრიმენი, ბობ განტონი, უილიამ სედლერი, კლენსი ბრაუნი, გილ ბელოუზი, ჯეიმზ უითმორი. ფილმი დაფუძნებულია სტივენ კინგის ნაწარმოებზე „რიტა ჰეიუორთი და გაქცევა შოუშენკიდან“. ფილმში მოთხრობილია ბანკირ ენდი დიუფრეინის ისტორია, რომელსაც ბრალს დასდებენ საკუთარი ცოლისა და საყვარლის მოკვლისთვის და მიუსჯიან სამუდამო პატიმრობას შოუშენკის ციხეში, რის შემდეგაც გადაწყვეტს ციხიდან გაქცევას. 1987 წელს დარაბონტმა სტივენ კინგისგან მოიპოვა ფილმის გადაღების უფლება, მაგრამ ფილმზე მუშაობა დაიწყო ხუთი წლის შემდეგ. მას შემდეგ, რაც კომპანია Castle Rock Entertainment-მა დაამტკიცა დარაბონტის სცენარი, ფილმის წარმოებსითვის მას გამოეყო 25 მილიონი აშშ დოლარი და წინაწარმოება დაიწყო 1993 წლის იანვარში. მიუხედავად იმისა, რომ ფილმში მოქმედება ვითარდება მენის შტატში, ფილმის გადაღებები მიმდინარეობდა 1993 წლის აგვისტოში მესფილდში, ოჰაიოს შტატში. მთავარი როლის შემსრულებლად მოიაზრებდონენ ტომ ჰენკსი, ტომ კრუზი და კევინ კოსტნერი.